Aappokke-geval in Limpopo bevestigArgieffoto bloot ter illustrasie. (Foto: Unsplash) ’n Toeris van Switserland wat in Limpopo vakansie hou, het positief vir aappokke getoets. Dr. Phophi Ramathuba, LUR vir gesondheid in Limpopo, het gesê die 42-jarige toeris het simptome getoon van ’n uitslag, vergrote limfkliere, spierpyne en moegheid, waarna hy positief getoets het. Ramathuba het ’n beroep op kalmte gedoen en gesê die pasiënt is nie in die hospitaal opgeneem nie en dat hy tans isoleer. Die departement het reeds drie mense met wie die man in kontak was, opgespoor, maar hulle toon nog geen simptome nie. Die eerste geval van aappokke is op 22 Junie in Suid-Afrika aangemeld toe ’n 30-jarige man van Gauteng positief vir die virus getoets het. Op 28 Junie het ’n 32-jarige man in die Wes-Kaap positief getoets. Aappokke is ’n seldsame virusinfeksie wat gewoonlik met ligte simptome verbind word en die meeste mense herstel binne ’n paar weke. Die sterftesyfer van hierdie virus is sowat 1%. Die Wêreldgesondheidsorganisasie (WGO) het weer verlede week vergader om te besluit of die voortslepende uitbreking van dié siekte nou as ŉ wêreldwye noodgeval – die hoogste waarskuwingsvlak – verklaar moet word. Meer as 6 000 gevalle is reeds in 58 lande bevestig, met ’n oplewing van die virus wat sedert Mei die ronde doen in dele van die wêreld waar die siekte nie endemies is nie.